Það verða Valur og ÍBV sem leika til úrslita um Íslandsmeistaratitil karla í handbolta í ár. ÍBV lagði Hauka í undanúrslitum í gærkvöld.
ÍBV og Haukar mættust í fjórða leik undanúrslitanna í gærkvöldi og var fyrri hálfleikur jafn. ÍBV var 17-16 yfir í leikhléi en stakk svo af í seinni hálfleik. Þeir náðu fljótlega fimm marka forskoti og þann mun náðu Haukar ekki að brúa. ÍBV vann að lokum með 7 marka mun, 34-27, og vann einvígi liðanna 3-1. ÍBV mætir Val í úrslitaeinvíginu og er fyrsti leikur á heimavelli Vals fimmtudaginn 19. maí en vinna þarf þrjá leiki til að verða Íslandsmeistari. Valsmenn hafa enn ekki tapað í úrslitakeppninni í ár, og eru auk þess ríkjandi Íslands-, deildar- og bikarmeistarar. ÍBV varð síðast Íslandsmeistari árið 2018.
Liverpool jafnaði við Manchester City á toppi ensku úrvalsdeildarinnar í fótbolta í gærkvöldi. Liverpool sótti Aston Villa heim í gærkvöldi og lenti undir eftir 3 mínútur þegar Douglas Luiz skoraði fyrir Villa. Tvö mörk frá Joel Matip og Sadio Mane tryggðu Liverpool hins vegar 2-1 sigur. Liverpool og City eru með 86 stig á toppi deildarinnar en City á leik til góða gegn Úlfunum í kvöld. Að þeim leik loknum á hvort lið tvo leiki eftir og baráttan um titilinn því æsispennandi.
Þar sem ekkert verður af leik Íslands og Rússlands í Þjóðadeild Evrópu í fótbolta 10. júní næstkomandi, hefur A-liði karla verið útvegaður vináttuleikur í staðinn. Rússum var vikið úr Þjóðadeildinni vegna innrásarinnar í Úkraínu en til að halda dampi leikur íslenska liðið þess í stað við San Marínó í vináttuleik í San Marínó 9. júní. San Marínó er samkvæmt styrkleikalista FIFA lakasta landslið heims. Liðið er númer 211 á listanum og neðst og hefur aðeins einu sinni unnið opinberan landsleik, sem var gegn Liechtenstein fyrir 18 árum síðan. Íslenska liðið verður því á faraldsfæti í júní, þótt Rússaleikurinn falli niður. 2. júní mætir Ísland Ísrael ytra í fyrsta leik Þjóðadeildarinnar, kemur svo heim og tekst á við Albaníu á Laugardalsvelli 6. júní, flýgur svo til San Marínó og mætir þeim 9. júní áður en komið verður aftur til Íslands og leikið gegn Ísrael á Laugardalsvelli 13. júní.
Valur og ÍBV leika til úrslita um Íslandsmeistaratitil karla í handbolta í ár. ÍBV sló Hauka út í fjórða leik liðanna í undanúrslitum í gærkvöldi.